Αλίκη της Καμπανίας

Η Αλίκη, γαλλ. Alice (π. 1193 - 1246) από τον Οίκο του Μπλουά ήταν αντιβασίλισσα της Κύπρου (1218-32) και της Ιερουσαλήμ (1243-46).

Βιογραφία
Ήταν η πρωτότοκη κόρη τού Ερρίκου Β΄ κόμη της Καμπανίας και της Ισαβέλλας Α΄ των Ανζού της Ιερουσαλήμ, κόρης τού Αμωρί Α΄ της Ιερουσαλήμ. Για την Ισαβέλλα ο Ερρίκος Β΄ ήταν ο 2ος σύζυγος. Η μητέρα της ήταν κόρη της Μαρίας Κομνηνής, κόρης τού Ιωάννη δούκα της Κύπρου.

Το 1210 παντρεύτηκε τον Ούγο Α΄ της Κύπρου, γιο τού Αμωρί των Λουζινιάν και της Εσίβα του Ιμπελέν. Ο Αμωρί νυμφεύτηκε μετά την Ισαβέλλα Α΄, για την οποία ήταν ο 4ος σύζυγος. Τότε η Αλίκη έλαβε ως προίκα την κομητεία της Ιόππης (Γιάφας). Το 1218 απεβίωσε ο Ούγος Α΄ και η Αλίκη ανέλαβε την αντιβασιλεία της Κύπρου για τον ανήλικο γιο τους Ερρίκο Α΄. Εν τω μεταξύ την πατρική κομητεία της Καμπανίας διεκδικούσε ο εξάδελφός της Θεοβάλδος Δ΄, έτσι η Αλίκη άρχισε έγκαιρα επαφές με άτομα της Καμπανίας και τού Μπρι στη Γαλλία για να υποστηρίξει την κληρονομιά της στις δύο κομητείες αυτές. Όμως οι βασιλείς της Γαλλίας δεν αναγνώρισαν το δικαίωμά της.

Έπειτα από μία διαφωνία με τον Φίλιππο του Ιμπελέν βάιλο της Κύπρου το 1223, άφησε το νησί. Παντρεύτηκε τον Βοημούνδο (Δ΄) διάδοχο στο πριγκιπάτο της Αντιόχειας και στην κομητεία της Τρίπολης, όμως λόγω συγγένειας ο γάμος διαλύθηκε. Διεκδίκησε το 1229 τη διαδοχή στο βασίλειο της Ιερουσαλήμ έναντι τού μικρανιψιού της Κορράδου Δ΄ των Χοενστάουφεν, ο οποίος ήταν απών από το βασίλειο, αλλά η Υψηλή Σύνοδος (Court) των ευγενών της Ιερουσαλήμ απέρριψε τον ισχυρισμό της. Όταν ο γιος της ενηλικιώθηκε, η Αλίκη παραιτήθηκε της αντιβασιλείας και από την Κύπρο μετέβη στην Καμπανία & το Μπρι. Ακολούθως παραιτήθηκε από την εκεί διεκδίκησή της και επέστρεψε στους Αγίους Τόπους.

Το 1240 παντρεύτηκε τον Ραούλ του Νεσλ κύριο τού Κεβρ, που τότε είχε τη μισή ηλικία της. Η Υψηλή Σύνοδος της Ιερουσαλήμ ανακήρυξε την Αλίκη με τον σύζυγό της αντιβασιλείς τού Κορράδου Δ΄ το 1243, αλλά η εξουσία τους ήταν μόνο ονομαστική. Ο Ραούλ άφησε το βασίλειο και την Αλίκη πριν το τέλος τού έτους αυτού. Η Αλίκη παρέμεινε αντιβασίλισσα της Ιερουσαλήμ, ώσπου απεβίωσε το 1246.

Οικογένεια
Παντρεύτηκε πρώτα τον Ούγο Α΄ των Λουζινιάν της Κύπρου και είχε τέκνα:
 Μαρία των Λουζινιάν 1215-1251, παντρεύτηκε τον Βάλτερ Ε΄ του Μπριέν.
 Ισαβέλλα των Λουζινιάν 1216-1264, παντρεύτηκε τον Ερρίκο των Πουατιέ από το πριγκιπάτο της Αντιόχειας.
 Ερρίκος Α΄ των Λουζινιάν 1217-1253, βασιλιάς της Κύπρου.

Το 1218 απεβίωσε ο Ούγος Α΄ και η Αλίκη έκανε το 1225 δεύτερο γάμο με τον Βοημούνδο Ε΄ των Πουατιέ πρίγκιπα της Αντιόχειας. Λόγω συγγένειας ο γάμος ακυρώθηκε.

Το 1240 η Αλίκη έκανε τρίτο γάμο, με τον Ραούλ του Νεσλ κύριο τού Κεβρ.

Οι συγγενείς της Αλίκης της Καμπανίας

Πηγές
 Runciman, Steven (1989a). A History of the Crusades, Volume II: The Kingdom of Jerusalem and the Frankish East, 1100–1187. Cambridge University Press. ISBN 0-521-06163-6.
 Runciman, Steven (1989b). A History of the Crusades, Volume III: The Kingdom of Acre and the Later Crusades. Cambridge University Press. ISBN 0-521-06163-6.
 Treadgold, Warren (1997). A History of the Byzantine State and Society. Stanford University Press. ISBN 0-8047-2630-2.

Οίκος του Μπλουά
Σύζυγοι βασιλέων του Βασιλείου της Κύπρου